โดนแมวที่เลี้ยงกัดค่ะ งับไม่ลึกแต่ว่ามีเลือดออกนิดๆ แมวเกิดได้ปีแล้ว ฉีดวัคซีนทุกอย่างครบค่ะเลี้ยงแบบเปิด พอดีไม่ว่างไปฉีดยาจะเป็นอะไรมั้ยค่ะ ผ่านมาหลายวันแมวก็ปกติดีค่ะ
สวัสดีค่ะ การถูกสัตว์เลี้ยงลูกด้วยนมกัดหรือข่วนจนมีเลือดออกหรือรอยแดงนั้น อาจเป็นช่องทางการรับเชื้อพิษสุนัขบ้าได้แต่หากเป็นสัตว์ที่เลี้ยงไว้ในบ้าน ได้รับการฉีดวัคซีนตรงตามนัด สังเกตอาการสัตว์ได้ครบ 10 วัน ว่าหลังจากนั้นสัตว์ยังสบายดี ก็แสดงว่าสัตว์ตัวนั้นน่าจะไม่ได้มีโรคพิษสุนัขบ้าแต่อย่างไรก็ตามเนื่องจากโรคพิษสุนัขบ้าเป็นโรคที่เป็นรุนแรงถึงแก่ชีวิต อีกทั้งถ้าเลี้ยงแบบเปิด คือสัตว์ออกไปคลุกคลีกับสัตว์ภายนอกด้วย มีโอกาสรับเชื้อมาเพิ่มได้เช่นกัน จึงควรไปฉีดวัคซีนป้องกันพิษสุนัขบ้า โดยหากเคยฉีดมาแล้วจะเป็นการฉีดกระตุ้นแค่ 1 หรือ 2 เข็ม หรือถ้าไม่เคยฉีดเลย จะต้องเริ่มฉีดทั้งหมด 5 เข็มภายใน 1 เดือน ให้ไปให้ตรงเวลาตามแพทย์นัด เพื่อให้ได้ประสิทธิภาพของวัคซีนค่ะ แม้ผ่านมาหลายวันแล้วก็ยังไปฉีดได้